[{"text_idx": "#000000", "text": "Free delivery when you spend \u00a350 in the UK"}, {"text_idx": "#000002", "text": "Bob blwyddyn rydym yn gwneud crempogau ar ddydd Mawrth Ynyd ac yn pendroni pam nad ydym yn eu gwneud yn amlach. Gan amlaf, rydym yn gwneud cytew syml fel y clasur yma, ond eleni, rydym wedi rhoi cynnig ar rywbeth fymryn yn wahanol."}, {"text_idx": "#000003", "text": "Mae ychwanegu burum, soda pobi a phowdwr codi at y cytew hwn yn rhoi eu hedrychiad unigryw, tyllog i\u2019r crempogau hyn, bron fel cramwythen denau, gan gynnig tyllau i\u2019ch topins dewisol. Rydym yn gweini ein rhai ni gyda\u2019n saws caramel hallt gyda llwyaid o cre\u0300me fraiche, ond byddai\u2019r rhain yn gweithio cystal gyda lemwn a siwgr traddodiadol. Byddwch yn ofalus i beidio a\u0302 gorlwytho\u2019r badell gyda menyn wrth i\u2019r crempogau ffrio a defnyddiwch badell ffrio nad yw\u2019n glynu os oes gennych un."}, {"text_idx": "#000004", "text": "Hidlwch y blawd, soda pobi a phowdwr codi i mewn i fowlen gymysgu. Ychwanegwch y siwgr, burum a halen a chymysgwch. Gwnewch bant yng nghanol y cynhwysion sych a chraciwch y wyau i mewn. Arllwyswch y llaeth a\u2019r dw\u0302r i mewn i\u2019r pant hefyd a churwch hyd nes y mae\u2019r cymysgedd yn llyfn. Gorchuddiwch a rhowch yn y rhewgell am awr, neu dros nos."}, {"text_idx": "#000005", "text": "Cynheswch badell ffrio nad yw\u2019n glynu dros wres canolig-isel am rai munudau. Ychwanegwch fymryn o fenyn at y badell a gwyrwch a throellwch y badell i\u2019w gorchuddio a\u0302 menyn wedi toddi. Arllwyswch 1\u20442 llond lletwad (oddeutu 30ml) i ganol y badell boeth a gwyrwch y badell ar unwaith mewn symudiad cylchol i orchuddio\u2019r badell a\u0302 haen denau o gytew crempogau, fel bod y cylch oddeutu 15cm mewn diamedr. Dylech weld tyllau yn dechrau ffurfio ar yr wyneb yn syth. Ar o\u0302l oddeutu 3 munud, dylai arwyneb y grempog ymddangos yn sych. Codwch y grempog allan o\u2019r badell yn ofalus gyda sbatwla, heb ei throi drosodd a\u2019i throsglwyddo i bla\u0302t cynnes. Gwnewch yr un peth gyda gweddill y cytew crempogau, gan ychwanegu mymryn yn fwy o fenyn os yw\u2019r cytew yn glynu ac yn brownio mewn rhai llefydd."}, {"text_idx": "#000006", "text": "Pentyrrwch y crempogau wedi\u2019u coginio rhwng haenau o bapurau pobi i\u2019w hatal rhag glynu yn ei gilydd."}, {"text_idx": "#000007", "text": "Gweiniwch grempog neu ddwy i bob person (maent yn denau wedi\u2019r cwbl), gyda saws caramel hallt a cre\u0300me fraiche, i weini."}]